Henricus, Trecensis comes, palatinus, universis præpositis ac servientibus suis Sancti-Florentini et Eliæ de Sancto-Florentino salutem. Noveritis quod ecclesiæ Sancti-Florentini talem libertatem in cellario suo concessi qualem dedi fratribus Deiloci, et dominabus Fusciaci, in cellariis suis, quos habent apud Sanctum-Florentinum: unde mando vobis quatenus hanc libertatem dictæ ecclesiæ conservetis, et dictam ecclesiam cum omnibus pertinentiis suis, et cum prato de Grenes et censu Bovonis de Noem quæ in protectione mea suscepi, tanquam res meas, custodiatis et protegatis, et priori ejusdem ecclesiæ, sub bona pace, habere et tenere faciatis; et ab aliquo exinde priorem injuste vexari aut offendi nullatenus sustineatis; scientes quod si sermo super hoc aliquo modo ad me reverteretur, graviter sustinerem sed gravius vindicarem.